એશિયાડ કે ઇન્ટરનેશનલ રમતો યુથ અને વાયબ્રન્સીનું પ્રતિનિધિત્વ કરે છે. દરેક દેશનો રાષ્ટ્રીય ખેલ છે. ભારતનો રાષ્ટ્રીય ખેલ હોકી, અમેરિકા બેસબોલ, જાપાન જુડો, બ્રાઝિલ ફૂટબોલ, ભૂતાન તીરંદાજી, ઈરાન કુસ્તી વગેરે. દુનિયામાં અનેક એવી રમતો ચાલે છે જે થકી ખેલાડી આઈકોન બની જાય છે. રમતો લોકોને એકત્ર કરી જોડવાનું કાર્ય કરે છે. લોકો એકત્ર થાય તેથી રાષ્ટ્રગૌરવ ઊભું થાય છે. રમનારા જેટલા જ ઉત્સાહી જોનારા પણ હોય છે. કેટલીક રમતો દોઢસો-બસો દેશોમાં લાઇવ જોવાય છે, લોકો માટે આ એક પ્રકારનો ઉત્સવ જ છે. રમતોમાં રમવા માટે અને પોતાના સ્કિલ ડેવલપમેન્ટ માટે ઘણા ખેલાડીઓ અને મા-બાપ ઘણા લાંબા સમયથી સંતાનોને ચેમ્પિયન બનાવવા માટે તૈયાર કરતાં હોય છે. અનેક પ્રકારના ભોગ આપી મા-બાપ બાળકને તૈયાર કરે છે અથવા તો ખેલાડી પોતે લાંબા ગાળાનો સંઘર્ષ કરીને પોતાની જાતને જે તે રમત માટે તૈયાર કરે છે. ક્રિકેટમાં સચીન તેન્ડુલકર, મહેન્દ્ર સિંઘ, કુસ્તીમાં ગીતા-બબિતા, સુશીલ કુમાર, તીરંદાજીમાં દીપિકા કુમારી, બોક્સિગંમાં મેરી કોમ, વેઈટ લિફ્ટિંગમાં રેનુબાલા ચાનુ સંઘર્ષનાં ઉદાહરણો છે. તેમને બે ટંકનું ખાવાનું પણ માંડ નસીબ થતું અને આજે તેઓ દેશના આઈકોન છે.